akridin
Store norske leksikon,Realfag,Kjemi,Organisk kjemi,Organiske forbindelser
Akridin er en kjemisk forbindelse av karbon, hydrogen og nitrogen. Forbindelsen er et fargeløst krystallinsk stoff med en meget irriterende lukt. Den kjemiske formelen til akridin er C13H9N. Akridin kan utvinnes av steinkulltjære eller fremstilles syntetisk.
Mange fargestoffer, akridinfargestoffene (for eksempel krysanilin og trypaflavin), er kjemisk bygd opp på basis av akridinmolekylet, som inneholder tre sammenbundne ringer: to benzenringer og en pyridinring. Også noen medisinsk viktige stoffer, som det tidligere brukte malariamiddelet mepakrin (atebrin) og desinfeksjonsmiddelet rivanol, er derivater av akridin. Les mer i Store norske leksikon organisk kjemi